༥༦༡༽༄། ། སངས་མ་རྒྱས་པ་ནི་ཚོགས་བསགས་ན་ཡང་ཆོས་བརྒྱད་ཉན་རང་དུ་བསྔོས་པས་ལན་པ། ། ཡང་བླ་མ་རིན་པོ་ཆེའི་ཞལ་ནས། ངེད་རང་ཐམས་ཅད་སྔོན་ཚེ་འཁོར་བ་ཐོག་མ་མེད་པ་ནས། རྫོགས་པའི་བྱང་ཆུབ་ཏུ་སངས་མ་རྒྱས་པ་གང་གིས་ལན་སྙམ་ན། བསྔོ་བ་མ་ཤེས་པ་གཅིག་པུས་ལན་པ་ཡིན་བགྱི་བ་གསུང་། འོ་ན་བསོད་ནམས་ཀྱི་ཚོགས་བསགས་པ་མིན་ནམ་སྙམ་ན། བསོད་ནམས་ཀྱི་ཚོགས་དཔག་ཏུ་མེད་པ་བསགས་པར་སོང་ན་ཡང་། བསྔོ་མ་ཤེས་པས་ཚེ་འདིའི་སྙན་པ་དང་གྲགས་པ། འཇིག་རྟེན་ཆོས་བརྒྱད། ཉན་ཐོས་དང་རང་སངས་རྒྱས་སུ་བསྔོས་པས། དེ་རྣམས་འགྲུབ་ནས་རྫོགས་པའི་སངས་རྒྱས་མ་གྲུབ། དེས་ན་རྫོགས་པའི་སངས་རྒྱས་འགྲུབ་པའི་རྒྱུ་ངེས་པ་དེ། བྱང་ཆུབ་ཀྱི་སེམས་རིན་པོ་ཆེ་ཡིན་པས། དེའི་རྗེས་སུ་འབྲང་བར་བྱ། དེ་གང་ཡིན་སྙམ་ན། མ་ནམ་མཁའ་དང་མཉམ་པའི་སེམས་ཅན་ཐམས་ཅད་བདེ་བ་དང་ལྡན། སྡུག་བསྔལ་དང་བྲལ། རྫོགས་པའི་སངས་རྒྱས་ཐོབ་པར་བྱ་སྙམ་པ་དེ་ལགས། བསམ་པ་དེའི་རྗེས་སུ་འབྲངས་ནས་བསྔོ་བ་བྱ། བསྔོ་རྒྱུ་དགེ་བའི་རྩ་བ་གང་ལ་གསུང་སྙམ་ན། རང་གཞན་ཐམས་ཅད་ཀྱིས་དུས་གསུམ་དུ་བསགས་པ་དང་། ཡོད་པའི་དགེ་བའི་རྩ་བ་ལ་གསུང་བ་ལགས་པས། དེ་སྔོན་ཚེ་ཐོགས་མ་མེད་པ་ནས། དགེ་བའི་རྩ་བ་དཔག་ཏུ་མེད་པ་བྱས་པ་ལ་འདས་པའི་དགེ་བའི་རྩ་བ་ཟེར། ད་ལྟ་དཔག་ཏུ་མེད་པ་བྱེད་པ་ལ། ད་ལྟར་གྱི་དགེ་བའི་རྩ་བ་ཟེར། ད་ཕྱིན་ཆད་སངས་མ་རྒྱས་ཀྱི་བར་དུ་བྱེད་པ་ལ། མ་འོངས་པའི་དགེ་བའི་རྩ་བ་ཟེར་བ་ཡིན། རང་གཞན་ཐམས་ཅད་ཀྱི་རྒྱུད་ལ་འདོད་ཆགས་ཞེ་སྡང་གཏི་མུག་མེད་པའི་ཁམས་རང་བཞིན་གྱིས་རྣམ་དག་གམ། བདེ་གཤེགས་སྙིང་པོ་ཁམས་དགེ་བ་ཡོད་པ་དེ་ལ། ཡོད་པའི་དགེ་བའི་རྩ་བ་ལགས། དེ་ལྟར་ཡང་། འགྲོ་ཀུན་དགེ་བ་ཇི་སྙེད་ཡོད་པ་དང་། ། བྱས་དང་བྱེད་འགྱུར་དེ་བཞིན་བྱེད་པ་དག། བཟང་པོ་ཇི་བཞིན་དེ་འདྲའི་ས་དག་ལ། ། ཀུན་ཀྱང་ཀུན་ནས་བཟང་པོ་རེད་གྱུར་ཅིག། བགྱི་བ་གསུངས་པ། དེ་ལྟ་བུའི་དགེ་བའི་རྩ་བ་དེ་རྣམས། གང་དུ་བསྔོ་ན་རྫོགས་པའི་བྱང་ཆུབ་ཏུ་བསྔོ། ཚུལ་ལམ་ཐབས་ཇི་ལྟར་བསྔོ་ན། ཐུགས་དམ་ལ་མཉམ་པར་འཇོག་ནས་བསྔོ་བ་ལགས་ཞུས་པས། ཐུགས་དམ་མ་ཡེངས་པར་རྗེས་བཟློས་མཛད་པ་ཞུ་འཚལ། བདག་དང་འཁོར་འདས་ཐམས་ཅད་ཀྱིས། དུས་གསུམ་དུ་བསགས་པ་དང་ཡོད་པའི་དགེ་བའི་རྩ་བ་འདིས། བདག་དང་སེམས་ཅན་ཐམས་ཅད་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་པར་གྱུར་ཅིགདེ་དེ་ཁོ་ན་བཞིན་དུ་གྱུར་ཅིགཅེས་གསུངས་སོ། ། དེ་ལྟར་འཇིག་རྟེན་གསུམ་གྱི་མགོན་པོ་བླ་མ་རིན་པོ་ཆེའི་གསུང་། རང་བཟོ་དང་གཟུ་ལུམས་སྤངས་ཏེ། ཤཱཀྱའི་དགེ་སློང་དབོན་བསོད་ནམས་གྲགས་པས་ཡི་གེར་བྲིས་པ་རེ་ཤིག་རྫོགས་སོ། ། ། །